CELEX: 32014D0261
Language: sl
Date: 2014-05-05 00:00:00
Title: 2014/261/EU: Izvedbeni sklep Komisije z dne 5. maja 2014 o ustanovitvi raziskovalne infrastrukture Euro-Argo kot Konzorcija evropske raziskovalne infrastrukture (ERIC Euro-Argo)

9.5.2014   
            
            
               SL
            
            
               Uradni list Evropske unije
            
            
               L 136/35
            
         IZVEDBENI SKLEP KOMISIJE
   z dne 5. maja 2014
   o ustanovitvi raziskovalne infrastrukture Euro-Argo kot Konzorcija evropske raziskovalne infrastrukture (ERIC Euro-Argo)
   
      (2014/261/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,
   ob upoštevanju naslednjega:
   
               (1)
            
            
               Zvezna republika Nemčija, Helenska republika, Francoska republika, Italijanska republika, Kraljevina Nizozemska, Republika Finska ter Združeno kraljestvo Velika Britanija in Severna Irska so od Komisije zahtevali, da ustanovi raziskovalno infrastrukturo Euro-Argo kot Konzorcij evropske raziskovalne infrastrukture (ERIC Euro-Argo). Kraljevina Norveška in Republika Poljska sta sporočili svojo odločitev, da bosta v konzorciju ERIC Euro-Argo sprva sodelovali kot opazovalki.
            
         
               (2)
            
            
               Zvezna republika Nemčija, Helenska republika, Italijanska republika, Kraljevina Nizozemska, Kraljevina Norveška, Republika Poljska, Republika Finska ter Združeno kraljestvo Velika Britanija in Severna Irska so za državo članico gostiteljico konzorcija ERIC Euro-Argo izbrali Francosko republiko.
            
         
               (3)
            
            
               Ukrepi iz tega sklepa so v skladu z mnenjem odbora, ustanovljenega s členom 20 Uredbe (ES) št. 723/2009 –
            
         SPREJELA NASLEDNJI SKLEP:
   Člen 1
   1.   Ustanovi se raziskovalna infrastruktura Euro-Argo kot Konzorcij evropske raziskovalne infrastrukture (ERIC Euro-Argo).
   2.   Statut konzorcija ERIC Euro-Argo je v Prilogi. Statut se posodablja in je javno dostopen na spletišču ter na statutarnem sedežu konzorcija ERIC Euro-Argo.
   3.   Bistveni elementi statuta, katerega spremembe odobri Komisija v skladu s členom 11(1) Uredbe (ES) št. 723/2009, so določeni v členih 1, 3, 4, 13 in 23 do 31.
   Člen 2
   Ta sklep začne veljati tretji dan po objavi v Uradnem listu Evropske unije.
   
      V Bruslju, 5. maja 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 206, 8.8.2009, str. 1.
   
      PRILOGA
      STATUT KONZORCIJA ERIC Euro-Argo
      Zvezna republika Nemčija,
      Helenska republika,
      Francoska republika,
      Italijanska republika,
      Kraljevina Nizozemska,
      Republika Finska,
      Združeno kraljestvo Velika Britanija in Severna Irska
      (v nadaljnjem besedilu posamično: ustanovna članica, in skupno: ustanovne članice)
      ter
      Kraljevina Norveška,
      Republika Poljska
      (v nadaljnjem besedilu posamično: ustanovna opazovalka, in skupno: ustanovni opazovalki) SO SE –
      KER so podnebne spremembe eno najbolj perečih vprašanj tega stoletja, je treba razumeti in predvideti spremembe v ozračju in oceanih, da bi lahko usmerili mednarodne ukrepe in optimizirali vladne politike o podnebnih spremembah; to razumevanje zahteva svetovno zbirko podatkov najvišje kakovosti;
      KER oceanov, ki jih je treba dolgoročno trajnostno ohranjati, ne morejo opazovati in-situ le posamezne raziskovalne skupine in države, je bil kot odgovor na te izzive zasnovan mednarodni globalni sistem za opazovanje oceanov Argo, ki je prvo svetovno omrežje za opazovanje oceanov in-situ v zgodovini oceanografije in pomembno dopolnjuje satelitske sisteme;
      KER je tako obsežna naloga lahko uspešna le ob močnem mednarodnem sodelovanju, bo Euro-Argo razvil in okrepil evropski sestavni del svetovnega omrežja. Ob tem posebni evropski interesi zahtevajo čedalje več vzorčenja v nekaterih regionalnih morjih. Na splošno bi morala infrastruktura Euro-Argo zajemati približno 800 plovcev, ki bi obratovali ves čas. Za vzdrževanje tako velike mreže plovcev mora Evropa letno razporediti približno 250 plovcev;
      KER bo raziskovalna infrastruktura Euro-Argo okrepila evropsko odličnost in strokovno znanje na področju raziskovanja podnebja ter vzpostavila visoko raven sodelovanja med evropskimi partnerji v vseh izvedbenih vidikih: delovanje na morju, spremljanje in razvoj obsežne mreže plovcev, tehnološki in znanstveni razvoj, izboljšanje dostopa do podatkov v raziskovalne namene in za morske storitve programa GMES/Copernicus, usklajevanje evropskega prispevka k mednarodnemu upravljanju programa Argo;
      V ŽELJI, da se veljavni dogovori o sodelovanju prenesejo na organ, ki je pravna oseba in je ločen od svojih članic, da se okrepi sodelovanje, se Euro-Argo omogoči, da v svojem imenu sklepa pogodbe, vključno z nakupom plovcev in drugih premičnin, blaga ali storitev, poleg tega se dopolni in okrepi upravljanje, ki ga je vzpostavil mednarodni program Argo;
      OB POZIVU Evropski komisiji, naj ustanovi infrastrukturo Euro-Argo kot Konzorcij evropske raziskovalne infrastrukture (ERIC Euro-Argo) –
      DOGOVORILI O NASLEDNJIH DOLOČBAH:
      POGLAVJE 1
      
         SPLOŠNE DOLOČBE
      
      
         Člen 1
      
      
         Ime in sedež
      
      
               
                  1.
               
               
                  Konzorcij se imenuje ERIC Euro-Argo in je del Konzorcija evropske raziskovalne infrastrukture (v nadaljnjem besedilu: konzorcij ERIC Euro-Argo).
               
            
               
                  2.
               
               
                  Statutarni sedež konzorcija ERIC Euro-Argo je v Plouzanéju v Franciji (v nadaljnjem besedilu: statutarni sedež).
               
            
               
                  3.
               
               
                  Svet vsaj enkrat vsakih pet let prouči, ali naj statutarni sedež ostane v Franciji ali se premesti na območje druge članice.
               
            
               
                  4.
               
               
                  Zahteve in postopki za določitev in premestitev statutarnega sedeža se določijo v ločenem dokumentu z naslovom „Notranji poslovnik“.
               
            
         Člen 2
      
      
         Opis infrastrukture
      
      
               
                  1.
               
               
                  Infrastrukturo Euro-Argo tvori osrednja infrastruktura, ki je v lasti in pod nadzorom konzorcija ERIC Euro-Argo (v nadaljnjem besedilu: osrednja infrastruktura). Osrednja infrastruktura usklajuje dejavnosti infrastrukture Euro-Argo v skladu z neodvisno razporejenimi nacionalnimi pravnimi subjekti ter objekti in napravami.
               
            
               
                  2.
               
               
                  Statut velja samo za osrednjo infrastrukturo.
               
            
         Člen 3
      
      
         Cilji in naloge
      
      
               
                  1.
               
               
                  Cilj konzorcija ERIC Euro-Argo je razviti dolgoročni globalni sistem za opazovanje oceanov, ki bi omogočil boljše razumevanje oceanov in njihove vloge v podnebnem sistemu ter predvidevanje v zvezi s tem.
               
            
               
                  2.
               
               
                  Konzorcij ERIC Euro-Argo usklajuje in krepi evropski prispevek k mednarodnemu programu Argo, kot sta ga potrdili Medvladna oceanografska komisija (IOC) Organizacije Združenih narodov za izobraževanje, znanost in kulturo (Unesco) ter Svetovna meteorološka organizacija (SMO). Posebni cilji konzorcija ERIC Euro-Argo so:
                  
                              (a)
                           
                           
                              zagotoviti, razporediti in upravljati približno 800 plovcev, ki bodo prispevali h globalni mreži plovcev (evropski prispevek je četrtina svetovne mreže plovcev);
                           
                        
                              (b)
                           
                           
                              zagotoviti dodatno pokritje potreb v evropskih regionalnih morjih;
                           
                        
                              (c)
                           
                           
                              dodatno razvijati infrastrukturo (npr. izboljšati tehnologijo plovcev in dodati nove senzorje, izboljšati sistem obdelave in distribucije podatkov) ter
                           
                        
                              (d)
                           
                           
                              zagotoviti podatke, katerih kakovost se nadzira, in dostop do zbirk podatkov in podatkovnih proizvodov raziskovalnim (za podnebje in oceanografijo) in izvajalskim skupnostim (npr. morske storitve programa Globalno spremljanje okolja in varnosti (GMES)/Copernicus).
                           
                        
            
         Člen 4
      
      
         Dejavnosti
      
      
               
                  1.
               
               
                  Konzorcij ERIC Euro-Argo:
                  
                              (a)
                           
                           
                              nadzira delovanje infrastrukture in zagotavlja, da se razvija v skladu z zahtevami raziskovalnih in izvajalskih skupnosti;
                           
                        
                              (b)
                           
                           
                              usklajuje in nadzira razporeditev plovcev, s čimer se zagotovi izpolnjevanje ciljev mednarodnega programa Argo in infrastrukture Euro-Argo (npr. prispevek k svetovnemu omrežju mednarodnega programa Argo, zapolnitev vrzeli, izboljšano regionalno pokrivanje potreb v evropskih regionalnih in mejnih morjih, odprt dostop do podatkov);
                           
                        
                              (c)
                           
                           
                              nadzoruje in organizira obdelavo podatkov, nadzor kakovosti in dostop do podatkov, da se zagotovi lažji in hitrejši dostop za vse uporabnike;
                           
                        
                              (d)
                           
                           
                              spremlja delovanje infrastrukture (npr. učinkovitosti mreže plovcev);
                           
                        
                              (e)
                           
                           
                              odloča o razvoju infrastrukture Euro-Argo (npr. podatkovni sistem, proizvodi, tehnologija in novi senzorji ter število plovcev, razporejenih na leto);
                           
                        
                              (f)
                           
                           
                              izmenjuje strokovno znanje o vseh znanstvenih/tehnoloških spremembah in uporabi podatkov mednarodnega programa Argo;
                           
                        
                              (g)
                           
                           
                              organizira javno naročanje plovcev na evropski ravni;
                           
                        
                              (h)
                           
                           
                              izvaja stalne aktivnosti na področju raziskav in razvoja, potrebne za razvijanje opazovalne mreže plovcev (npr. tehnologije plovcev) in sistema za posredovanje podatkov;
                           
                        
                              (i)
                           
                           
                              vzdržuje povezave z raziskovalnimi in izvajalskimi skupnostmi uporabnikov (vključno z morskimi storitvami programa GMES/Copernicus) ter
                           
                        
                              (j)
                           
                           
                              se povezuje z infrastrukturo mednarodnega programa Argo (s projektno pisarno programa Argo, usmerjevalno skupino mednarodnega programa Argo in informacijskim središčem programa Argo). Evropska infrastruktura bo dopolnila in okrepila mednarodno, združila bo evropske prispevke in poskrbela, da bodo učinkovitejši za mednarodni program Argo, poleg tega bo poskušala doseči vodilno vlogo Evrope v okviru mednarodnega programa Argo in njegov nadaljnji razvoj.
                           
                        
            
               
                  2.
               
               
                  Konzorcij ERIC Euro-Argo kot del svojih dejavnosti:
                  
                              (a)
                           
                           
                              podpira dostop evropskih in mednarodnih znanstvenih in izvajalskih skupnosti do konzorcija ERIC Euro-Argo;
                           
                        
                              (b)
                           
                           
                              prispeva k razvoju znanstvenega raziskovanja in
                           
                        
                              (c)
                           
                           
                              obravnava znanstvene teme, pomembne za mednarodni program Argo.
                           
                        
            
               
                  3.
               
               
                  Konzorcij ERIC Euro-Argo lahko v omejenem obsegu opravlja gospodarske dejavnosti, kolikor so te tesno povezane z njegovimi nalogami in dejavnostmi, navedenimi v tem členu, in ne ogrožajo njihovega opravljanja.
               
            
               
                  4.
               
               
                  Konzorcij ERIC Euro-Argo lahko vse svoje dejavnosti prenese na članice, opazovalke ali tretje osebe.
               
            
               
                  5.
               
               
                  Dejavnosti konzorcija ERIC Euro-Argo ne posegajo v dejavnosti in misije njegovih članic in opazovalk, njihove naloge in dejavnosti pa ne izključujejo podobnih dejavnosti, ki jih članica ali opazovalka opravlja bodisi neodvisno bodisi v dvostranskem ali večstranskem sodelovanju.
               
            POGLAVJE 2
      
         ČLANICE IN OPAZOVALKE
      
      
         Člen 5
      
      
         Članice in opazovalke
      
      
               
                  1.
               
               
                  Konzorcij ERIC Euro-Argo sestavljajo članice in opazovalke. Vezane so na notranji poslovnik, ki ga sprejme svet. Ustanovne članice in ustanovni opazovalki konzorcija ERIC Euro-Argo na dan začetka veljavnosti tega statuta so navedene v Prilogi.
               
            
               
                  2.
               
               
                  Prilogo posodablja programski vodja konzorcija ERIC Euro-Argo, in sicer po preklicu članstva ali statusa opazovalke oziroma po izstopu iz članstva ali opustitvi statusa opazovalke ali po tem, ko svet sprejme nove članice ali opazovalke. Spremembe seznama članic in opazovalk konzorcija ERIC Euro-Argo ne zahtevajo formalnih sprememb statuta.
               
            
         Člen 6
      
      
         Članice
      
      
               
                  1.
               
               
                  Članice so države in medvladne organizacije. Kot članico konzorcija ERIC Euro-Argo vsako izmed njih lahko zastopa eden ali več javnih subjektov, vključno z regijami ali zasebnimi subjekti, ki opravljajo javne storitve na področju uveljavljanja določenih pravic in razrešitve določenih obveznosti. Vse članice nastopajo enotno.
               
            
               
                  2.
               
               
                  Članica obvesti svet o imenovanju vsakega subjekta, ki jo zastopa, o pravicah, ki jih bo subjekt imel, in obveznostih, ki jih bo prevzel. Članica svet takoj obvesti o kakršnih koli spremembah.
               
            
         Člen 7
      
      
         Opazovalke
      
      
               
                  1.
               
               
                  Opazovalke so države in medvladne organizacije. Kot opazovalko konzorcija ERIC Euro-Argo vsako izmed njih lahko zastopa eden ali več javnih subjektov, vključno z regijami ali zasebnimi subjekti, ki opravljajo javne storitve na področju uveljavljanja določenih pravic in razrešitve določenih obveznosti.
               
            
               
                  2.
               
               
                  Opazovalka obvesti svet o imenovanju vsakega subjekta, ki jo zastopa, o pravicah, ki jih bo subjekt imel, ter obveznostih, ki jih bo prevzel. Opazovalka svet takoj obvesti o kakršnih koli spremembah.
               
            
               
                  3.
               
               
                  Opazovalke imajo pravico do udeležbe na vseh sejah konzorcija ERIC Euro-Argo, nimajo pa pravice do glasovanja.
               
            
               
                  4.
               
               
                  Opazovalke imajo pravico do sodelovanja in prispevanja h konzorciju ERIC Euro-Argo. Imajo dostop do storitev in strokovnega znanja konzorcija ERIC Euro-Argo ter so upravičene do njegove podpore.
               
            
               
                  5.
               
               
                  Vsaka država članica, pridružena država, tretja država in medvladna organizacija, ki želi biti sprejeta kot opazovalka, spoštuje statut, in sicer tako, da se pisno zaveže k njegovemu spoštovanju.
               
            
               
                  6.
               
               
                  Odločitev o sprejemu in izključitvi opazovalk sprejme svet.
               
            
               
                  7.
               
               
                  Opazovalka lahko iz konzorcija ERIC Euro-Argo izstopi ob koncu vsakega proračunskega leta, kot je določeno v členu 20, in sicer na podlagi pisnega obvestila, ki ga programskemu vodji pošlje vsaj eno leto pred želenim datumom izstopa. Svet formalno evidentira izstop in njegove posledice za konzorcij ERIC Euro-Argo.
               
            
         Člen 8
      
      
         Sprejem članice
      
      Članice konzorcija ERIC Euro-Argo morajo biti države članice Evropske unije, države, ki niso članice Evropske unije (pridružene ali tretje države), ali medvladne organizacije, ob tem morajo biti med članicami stalno vsaj ena država članica Evropske unije in dve drugi državi, ki sta bodisi državi članici bodisi pridruženi državi. Vsaka država članica, pridružena država, tretja država ali medvladna organizacija, ki želi biti sprejeta kot članica, spoštuje statut, in sicer tako, da se pisno zaveže k njegovemu spoštovanju. Odločitev o sprejemu nove članice sprejme svet.
      
         Člen 9
      
      
         Izstop članice
      
      
               
                  1.
               
               
                  Katera koli članica konzorcija ERIC Euro-Argo lahko po štirih letih od začetka veljavnosti statuta programskemu vodji predloži pisno obvestilo, v katerem navede svojo namero o izstopu iz konzorcija ERIC Euro-Argo. Datum izstopa mora sovpadati s koncem proračunskega leta, kot je določeno v členu 20, programski vodja pa mora pisno obvestilo prejeti najmanj eno leto pred želenim datumom izstopa.
               
            
               
                  2.
               
               
                  Svet formalno evidentira izstop in njegove posledice za konzorcij ERIC Euro-Argo.
               
            
               
                  3.
               
               
                  Svet opredeli, ali je članica upravičena do kakršnega koli izplačila ob izstopu. Če je članica do tega upravičena, svet opredeli vrednost pravic in obveznosti zadevne članice, pri čemer upošteva sredstva in obveznosti konzorcija ERIC Euro-Argo na dan, ko preneha članstvo zadevne članice v konzorciju ERIC Euro-Argo.
               
            
               
                  4.
               
               
                  V nobenem primeru znesek, do katerega je članica upravičena ob izstopu, ne sme preseči prispevka zadevne članice v preteklih petih letih, z izjemo članarine.
               
            
               
                  5.
               
               
                  Nobena članica, ki izstopi iz konzorcija ERIC Euro-Argo, ne sme zahtevati kakršnega koli zneska v zvezi s članarino in dobrim imenom.
               
            
         Člen 10
      
      
         Izključitev članice
      
      
               
                  1.
               
               
                  Vsaka članica konzorcija ERIC Euro-Argo se sme izključiti, če bistveno krši svoje obveznosti iz statuta, resno moti ali grozi z resnim motenjem delovanja konzorcija ERIC Euro-Argo, kot je opredelil svet. Potem ko je bila zadevni članici dana možnost, da odgovori na predlagano odločitev in svetu predstavi svoje stališče, odločitev o izključitvi članice sprejme svet.
               
            
               
                  2.
               
               
                  Svet v skladu s členom 9 do dneva prenehanja članstva v konzorciju ERIC Euro-Argo odloči o upravičenosti članice.
               
            POGLAVJE 3
      
         PRAVICE IN OBVEZNOSTI ČLANIC
      
      
         Člen 11
      
      
         Glasovalne pravice
      
      
               
                  1.
               
               
                  Brez poseganja v odstavek 2 ima vsaka članica najmanj šest glasov. Vsaka članica ima en dodaten glas za vsak plovec, ki ga sama naroči ali razporedi oziroma je naročen ali razporejen v njenem imenu v treh koledarskih letih pred proračunskim letom, v katerem se izvede seja, ne glede na članstvo v konzorciju ERIC Euro-Argo. Število plovcev se določi z uradnimi obvestili o plovcih v okviru informacijskega središča programa Argo komisije IOC, ta obvestila zajemajo javna naročila in razporeditev plovcev v treh proračunskih letih pred ustanovitvijo konzorcija ERIC Euro-Argo. V prvih treh proračunskih letih delovanja konzorcija ERIC Euro-Argo obdobje treh let pred proračunskim letom, v katerem se izvede seja, zajema koledarska leta pred ustanovitvijo konzorcija ERIC Euro-Argo.
               
            
               
                  2.
               
               
                  Države članice ali pridružene države imajo skupaj večino glasov v svetu. Svet določi vse spremembe glasovalnih pravic, potrebne za zagotovitev, da konzorcij ERIC Euro-Argo deluje v skladu s to zahtevo.
               
            
         Člen 12
      
      
         Prispevki
      
      
               
                  1.
               
               
                  Sredstva, potrebna za doseganje ciljev in zagotavljanje trajne vzdržnosti konzorcija ERIC Euro-Argo, krijejo članice in opazovalke v skladu z določbami tega statuta in tako, kot določi svet. Prispevki za prvih pet let delovanja konzorcija ERIC Euro-Argo po začetku veljavnosti statuta so določeni v tehničnem in znanstvenem opisu konzorcija ERIC Euro-Argo, ki je priložen temu statutu, ni pa njegov sestavni del.
               
            
               
                  2.
               
               
                  Svet vsako leto določi najnižji prispevek članic in opazovalk, pri čemer morajo biti o njem obveščene dve leti vnaprej (tj. odločitve, sprejete v letu n, veljajo za leto n + 2). Vsi prispevki se plačajo v eurih.
               
            
               
                  3.
               
               
                  Prispevki članic in opazovalk, ki so povezani s stroški delovanja, so oproščeni DDV.
               
            
               
                  4.
               
               
                  Če svet ugotovi trajno in izjemno veliko neravnovesje med tem, koliko znanstvena skupnost neke članice sorazmerno koristi objekte in naprave, ter prispevki te članice, lahko omeji njihovo koriščenje, razen če se članica strinja z ustrezno prilagoditvijo stopnje prispevka, kot določa odstavek 2 tega člena.
               
            
         Člen 13
      
      
         Odgovornost članic
      
      
               
                  1.
               
               
                  Odgovornost članic za vse vrste dolgov in odgovornosti konzorcija ERIC Euro-Argo je omejena na letni prispevek vsake posamezne članice.
               
            
               
                  2.
               
               
                  Konzorcij ERIC Euro-Argo sklene in obnavlja ustrezna zavarovanja za tveganja, povezana z njegovim delovanjem.
               
            POGLAVJE 4
      
         UPRAVLJANJE IN VODENJE KONZORCIJA ERIC Euro-Argo
      
      
         Člen 14
      
      
         Upravljanje
      
      Strukturo upravljanja konzorcija ERIC Euro-Argo tvorijo naslednji organi, ki imajo pristojnosti, kot so določene v točkah (a) do (d):
      
                  (a)
               
               
                  svet kot organ, ki ima pristojnost končnega odločanja;
               
            
                  (b)
               
               
                  upravni odbor, ki nadzira delovanje konzorcija ERIC Euro-Argo in zagotavlja, da ta deluje in se razvija v skladu s strateško usmeritvijo, ki jo določi svet, in zahtevami, ki jih določijo raziskovalne in izvajalske skupnosti;
               
            
                  (c)
               
               
                  programski vodja, ki ga imenuje svet, kot izvršni direktor in pravni zastopnik konzorcija ERIC Euro-Argo ter
               
            
                  (d)
               
               
                  znanstvena in tehnična svetovalna skupina (v nadaljnjem besedilu: ZTSS), ki svetuje svetu o znanstvenih in tehničnih vprašanjih.
               
            
         Člen 15
      
      
         Svet
      
      
               
                  1.
               
               
                  Svet je edini organ konzorcija ERIC Euro-Argo, ki je pristojen za prenehanje delovanja konzorcija ERIC Euro-Argo.
               
            
               
                  2.
               
               
                  Opredeli širšo strateško usmeritev konzorcija ERIC Euro-Argo in njegov razvoj. Prouči in odobri letni delovni načrt ter predloge, ki jih predloži upravni odbor o razporeditvi sredstev, ki jih konzorciju ERIC Euro-Argo prispevajo Evropska unija ter članice, opazovalke in tretje osebe. Sprejme vse odločitve o glavnih naložbah na evropski ravni, kot so stavbe in velika oprema. Odloča o odprtju kadrovskih položajev ali imenovanju napotenega osebja za programsko pisarno.
               
            
               
                  3.
               
               
                  Odloča o članstvu v konzorciju ERIC Euro-Argo, vključno o sprejemu, izstopu ali izključitvi članic.
               
            
               
                  4.
               
               
                  Na predlog upravnega odbora imenuje programskega vodjo.
               
            
               
                  5.
               
               
                  Na predlog upravnega odbora imenuje člane ZTSS in določi mandat za njihovo delo.
               
            
               
                  6.
               
               
                  Predsednik lahko ključne deležnike povabi na seje sveta.
               
            
               
                  7.
               
               
                  Vsako članico zastopa po en delegat. Opazovalke se lahko udeležijo sej sveta, pri čemer jih zastopa po en delegat. Vsakega delegata lahko spremljajo ustrezni strokovnjaki.
               
            
               
                  8.
               
               
                  Svet izmed svojih članov s kvalificirano večino članov izvoli predsednika za triletni mandat, z možnostjo ponovnega triletnega mandata. Podpredsednika sveta se izvoli s kvalificirano večino, in sicer za opravljanje nalog predsednika v njegovi odsotnosti.
               
            
               
                  9.
               
               
                  Svet sprejema odločitve z navadno večino, kvalificirano večino ali soglasno, kot sledi:
                  
                              (a)
                           
                           
                              odločitve, ki se sprejemajo z navadno večino navzočih članov:
                              
                                          (i)
                                       
                                       
                                          odobritev letnih računovodskih izkazov;
                                       
                                    
                                          (ii)
                                       
                                       
                                          odobritev letnega poročila o dejavnostih, ki ga predloži programski vodja;
                                       
                                    
                                          (iii)
                                       
                                       
                                          imenovanje finančnih revizorjev;
                                       
                                    
                                          (iv)
                                       
                                       
                                          imenovanje upravnega odbora;
                                       
                                    
                                          (v)
                                       
                                       
                                          imenovanje ZTSS in
                                       
                                    
                                          (vi)
                                       
                                       
                                          vse druge odločitve, za katere se ne zahteva izrecno, da se sprejmejo s kvalificirano večino ali soglasno;
                                       
                                    
                        
                              (b)
                           
                           
                              odločitve, ki se sprejemajo z dvotretjinsko večino navzočih z glasovalno pravico ali zastopanih z glasovalno pravico in ki pomenijo dve tretjini glasovalnih pravic (kvalificirana večina):
                              
                                          (i)
                                       
                                       
                                          odobritev letnega proračuna;
                                       
                                    
                                          (ii)
                                       
                                       
                                          predlog za spremembo statuta;
                                       
                                    
                                          (iii)
                                       
                                       
                                          izvolitev predsednika sveta;
                                       
                                    
                                          (iv)
                                       
                                       
                                          imenovanje programskega vodje;
                                       
                                    
                                          (v)
                                       
                                       
                                          določitev pogojev in postopkov, ki jih morajo upoštevati nove članice in opazovalke;
                                       
                                    
                                          (vi)
                                       
                                       
                                          sprejem članic;
                                       
                                    
                                          (vii)
                                       
                                       
                                          sprejem opazovalk;
                                       
                                    
                                          (viii)
                                       
                                       
                                          vzpostavitev, sprememba in odobritev notranjega poslovnika;
                                       
                                    
                                          (ix)
                                       
                                       
                                          določitev in sprememba najnižjih prispevkov, ki jih morajo plačati članice in opazovalke;
                                       
                                    
                                          (x)
                                       
                                       
                                          določitev sprememb glasovalnih pravic, ki so potrebne za zagotovitev, da konzorcij ERIC Euro-Argo deluje v skladu z odstavkom 2 člena 11;
                                       
                                    
                                          (xi)
                                       
                                       
                                          vzpostavitev in sprememba metod in pridobivanja licenc v zvezi z izkoriščanjem pravic intelektualne lastnine;
                                       
                                    
                                          (xii)
                                       
                                       
                                          prenos uradnega naslova, statutarnega sedeža in uradnega naslova pisarne konzorcija ERIC Euro-Argo v drugo državo članico Evropske unije ali pridruženo državo;
                                       
                                    
                                          (xiii)
                                       
                                       
                                          prenehanje delovanja konzorcija ERIC Euro-Argo in
                                       
                                    
                                          (xiv)
                                       
                                       
                                          nadaljevanje ali ustavitev delovanja konzorcija ERIC Euro-Argo;
                                       
                                    
                        
                              (c)
                           
                           
                              soglasna odločitev, brez glasu zadevne članice pri odločanju o njeni izključitvi.
                           
                        
            
               
                  10.
               
               
                  Članice se strinjajo, da jih zavezujejo določbe notranjega poslovnika v zvezi z glasovanjem pooblaščencev, zastopanjem na sejah in zahtevami glede sklepčnosti.
               
            
               
                  11.
               
               
                  Svet običajno enkrat letno skliče njegov predsednik na statutarnem sedežu konzorcija ERIC Euro-Argo ali na drugem kraju, ki ga določi predsednik.
               
            
               
                  12.
               
               
                  Svet se skliče najpozneje dva meseca po tem, ko se članicam pošljejo letni računovodski izkazi za predhodno proračunsko leto.
               
            
               
                  13.
               
               
                  Predsednik lahko kadar koli po potrebi skliče izredno sejo ali jo skliče na podlagi pisne zahteve programskega vodje ali najmanj tretjine članic.
               
            
               
                  14.
               
               
                  Članice se strinjajo, da jih zavezujejo določbe notranjega poslovnika v zvezi z uradnim obveščanjem in sklicevanjem sej, dnevnimi redi in zapisniki ter druge zahteve notranjega poslovnika.
               
            
         Člen 16
      
      
         Upravni odbor
      
      
               
                  1.
               
               
                  Upravni odbor nadzira delovanje konzorcija ERIC Euro-Argo in zagotavlja, da ta deluje in se razvija v skladu s strateško usmeritvijo, ki jo določi svet, in zahtevami, ki jih določijo raziskovalne in izvajalske skupnosti.
               
            
               
                  2.
               
               
                  Ovrednoti letni delovni načrt, ki ga pripravi programski vodja, in ga predloži svetu v odobritev. Pripravi in predloži svetu predloge za letni proračun in razporeditev sredstev, ki jih prispeva Evropska unija, ter sredstev ali članarin članic, opazovalk in tretjih oseb.
               
            
               
                  3.
               
               
                  Ovrednoti vse potrebne ukrepe, ki jih sprejme programski vodja v zvezi z izvajanjem letnega delovnega načrta in delovanjem konzorcija ERIC Euro-Argo, zlasti v zvezi s strategijo javnega naročanja in razporejanja plovcev, njegovim odnosom z mednarodnim programom Argo in zadevnimi evropskimi institucijami.
               
            
               
                  4.
               
               
                  Upravni odbor sestavljajo delegati, ki jih določijo članice. Vsako članico lahko zastopata po en delegat in en namestnik.
               
            
               
                  5.
               
               
                  Programski vodja in predsednik ZTSS se lahko kot svetovalca udeležita sej upravnega odbora.
               
            
               
                  6.
               
               
                  Opazovalke so lahko prisotne ali zastopane v upravnem odboru, vendar nimajo glasovalne pravice.
               
            
               
                  7.
               
               
                  Predsednik lahko na sejo povabi strokovnjake in druge osebe, posebej usposobljene za področja, o katerih se razpravlja na seji, vendar ti nimajo glasovalne pravice.
               
            
               
                  8.
               
               
                  Upravni odbor izmed svojih članov s kvalificirano večino članov izvoli predsednika za triletni mandat, z možnostjo ponovnega triletnega mandata. Podpredsednika upravnega odbora se izvoli s kvalificirano večino upravnega odbora, in sicer za opravljanje nalog predsednika v njegovi odsotnosti.
               
            
               
                  9.
               
               
                  Vsaka članica ima glasovalno pravico, kot je določeno v členu 11.
               
            
               
                  10.
               
               
                  Članice zavezujejo določbe notranjega poslovnika v zvezi z glasovanjem pooblaščencev, zastopanjem na sejah in zahtevami glede sklepčnosti.
               
            
               
                  11.
               
               
                  Seje upravnega odbora običajno enkrat letno skliče predsednik na statutarnem sedežu konzorcija ERIC Euro-Argo ali na drugem kraju, ki ga določi predsednik.
               
            
               
                  12.
               
               
                  Predsednik lahko kadar koli po potrebi skliče izredno sejo ali jo skliče na zahtevo programskega vodje ali najmanj tretjine članic.
               
            
               
                  13.
               
               
                  Seja upravnega odbora se skliče najpozneje dva meseca po tem, ko se članicam pošljejo letni računovodski izkazi za predhodno proračunsko leto.
               
            
               
                  14.
               
               
                  Članice zavezujejo določbe notranjega poslovnika v zvezi z uradnim obveščanjem in sklicevanjem sej, dnevnimi redi in zapisniki ter druge zahteve notranjega poslovnika.
               
            
         Člen 17
      
      
         Programski vodja
      
      
               
                  1.
               
               
                  Programski vodja je pristojen za izvajanje odločitev in programov, ki jih ovrednoti upravni odbor in odobri svet. Programskega vodjo imenuje svet, kateremu je tudi odgovoren.
               
            
               
                  2.
               
               
                  Sprejme vse potrebne ukrepe za izvajanje letnega delovnega načrta ter tekoče vodenje in upravljanje konzorcija ERIC Euro-Argo. To vključuje zlasti:
                  
                              (a)
                           
                           
                              olajšanje dostopa raziskovalnim in izvajalskim skupnostim do konzorcija ERIC Euro-Argo in njegovih podatkov;
                           
                        
                              (b)
                           
                           
                              načrtovanje, usklajevanje in nadzorovanje razporejanja plovcev;
                           
                        
                              (c)
                           
                           
                              organiziranje javnega naročanja plovcev na evropski ravni;
                           
                        
                              (d)
                           
                           
                              tekoče vodenje konzorcija ERIC Euro-Argo;
                           
                        
                              (e)
                           
                           
                              pripravo letnega poročila o dejavnostih in letnega poslovnega poročila;
                           
                        
                              (f)
                           
                           
                              nadzorovanje vseh proračunskih zadev in odobritev stroškov;
                           
                        
                              (g)
                           
                           
                              pripravo letnega poročila o izvajanju proračuna in predlaganje proračunskih načrtov;
                           
                        
                              (h)
                           
                           
                              usklajevanje dejavnosti osebja konzorcija ERIC Euro-Argo in osebja, napotenega v konzorcij ERIC Euro-Argo;
                           
                        
                              (i)
                           
                           
                              nadzorovanje programske pisarne ter
                           
                        
                              (j)
                           
                           
                              vzpostavljanje in vzdrževanje povezav z raziskovalnimi in izvajalskimi skupnostmi uporabnikov (programa GMES/Copernicus).
                           
                        
            
               
                  3.
               
               
                  Programski vodja zastopa konzorcij ERIC Euro-Argo v upravni strukturi mednarodnega programa Argo (usmerjevalna skupina mednarodnega programa Argo), pri čemer nacionalno zastopanje članic ni izključeno.
               
            
               
                  4.
               
               
                  V imenu konzorcija ERIC Euro-Argo lahko sklepa pravno zavezujoče pogodbe in sporazume s tretjimi osebami.
               
            
               
                  5.
               
               
                  Pomaga predsedniku upravnega odbora pri pripravi sej upravnega odbora.
               
            
               
                  6.
               
               
                  Za pomoč programskemu vodji in podporo tekočemu vodenju konzorcija ERIC Euro-Argo se vzpostavi programska pisarna, vključno z neomejenim evidentiranjem pošte in poslovne korespondence, arhiviranjem dokumentov, urejanjem poslovnih poti, organiziranjem sej, pripravo poročil in finančne dokumentacije.
               
            
         Člen 18
      
      
         Znanstvena in tehnična svetovalna skupina (ZTSS)
      
      
               
                  1.
               
               
                  ZTSS, ki deluje kot svetovalni organ, sestavljen iz neodvisnih strokovnjakov, se ustanovi za svetovanje svetu o znanstvenih ali tehničnih vprašanjih, vključno z upravljanjem podatkov in instrumentov, pomembnih za delovanje, razvoj in napredek konzorcija ERIC Euro-Argo, ter za dostop raziskovalnih in izvajalskih uporabnikov do njegovih podatkov. Upravni odbor lahko prek sveta ZTSS zaprosi, naj prouči in sprejme priporočila o zadevah, ki jih mora obravnavati upravni odbor. Mandat ZTSS, ki ga predlaga upravni odbor in odobri svet, določa notranji poslovnik.
               
            
               
                  2.
               
               
                  ZTSS pripravlja za svet priporočila o znanstvenih in tehničnih vidikih ter usmeritvah konzorcija ERIC Euro-Argo, pri čemer upošteva evropske in mednarodne vidike.
               
            POGLAVJE 5
      
         FINANCE
      
      
         Člen 19
      
      
         Sredstva
      
      O sredstvih konzorcija ERIC Euro-Argo odloča svet v skladu s členom 15(2); sestavljajo jih lahko:
      
                  (a)
               
               
                  letne članarine članic in opazovalk;
               
            
                  (b)
               
               
                  dodatni prispevki članic in opazovalk;
               
            
                  (c)
               
               
                  plačila za storitve, ki jih konzorcij ERIC Euro-Argo zagotavlja tretjim osebam, in licenčnine ali prihodki, zbrani z vplačili tretjih oseb za izkoriščanje pravic intelektualne lastnine, ki so v lasti konzorcija ERIC Euro-Argo in/ali ima konzorcij zanje licenco;
               
            
                  (d)
               
               
                  nepovratna sredstva za določene dejavnosti konzorcija ERIC Euro-Argo v skladu z naslovom VI Uredbe (EU, Euratom) št. 966/2012 Evropskega parlamenta in Sveta (1);
               
            
                  (e)
               
               
                  druga nepovratna sredstva in
               
            
                  (f)
               
               
                  dodatna sredstva, ki jih konzorcij ERIC Euro-Argo prejme bodisi v naravi bodisi v gotovini v mejah in pod pogoji, ki jih odobri svet.
               
            
         Člen 20
      
      
         Proračunska načela, računovodski izkazi in revizija
      
      
               
                  1.
               
               
                  Proračunsko leto konzorcija ERIC Euro-Argo se začne 1. januarja in konča 31. decembra vsako leto (v nadaljnjem besedilu: proračunsko leto).
               
            
               
                  2.
               
               
                  Vse postavke prihodkov in odhodkov konzorcija ERIC Euro-Argo se predstavijo v predvidenih številkah, ki jih je treba pripraviti za vsako proračunsko leto, in se prikažejo v proračunu.
               
            
               
                  3.
               
               
                  Konzorcij ERIC Euro-Argo ločeno evidentira odhodke in prihodke svojih omejenih gospodarskih dejavnosti in zaračuna tržne cene zanje ali, če teh ni mogoče določiti, polno ceno z razumno maržo.
               
            
               
                  4.
               
               
                  Svet zagotovi, da se prispevki porabljajo v skladu z načeli dobrega finančnega poslovodenja.
               
            
               
                  5.
               
               
                  Proračun se pripravi in izvršuje ter računovodski izkazi se pripravijo v skladu z načelom preglednosti.
               
            
               
                  6.
               
               
                  Računovodskim izkazom konzorcija ERIC Euro-Argo je priloženo poročilo o upravljanju proračuna in finančnem poslovanju v preteklem proračunskem letu.
               
            
               
                  7.
               
               
                  Konzorcij ERIC Euro-Argo izpolnjuje zahteve nacionalnih zakonov in drugih predpisov države gostiteljice v zvezi s pripravo, evidentiranjem, revizijo in objavo računovodskih izkazov.
               
            
         Člen 21
      
      
         Davki
      
      Oprostitev plačila DDV na podlagi členov 143(1)(g) in 151(1)(b) Direktive Sveta 2006/112/ES (2) velja za nakupe, ki jih konzorcij ERIC Euro-Argo opravi za svoje negospodarske dejavnosti, ne pa za gospodarske dejavnosti. Oprostitev plačila DDV velja za nakupe za znanstvene, tehnične in upravne dejavnosti, ki jih konzorcij ERIC Euro-Argo izvaja v skladu s svojimi cilji. Te vključujejo stroške za najem poslovnih prostorov konzorcija ERIC Euro-Argo ter stroške konferenc, delavnic in sej, ki jih organizira konzorcij ERIC Euro-Argo in so neposredno povezane z negospodarskimi dejavnostmi. Oprostitev plačila DDV ne velja za potne stroške in stroške nastanitve ter za nakupe, katerih vrednost je manjša od 300 EUR.
      POGLAVJE 6
      
         ODNOS Z EVROPSKO KOMISIJO
      
      
         Člen 22
      
      
         Poročanje Evropski komisiji
      
      
               
                  1.
               
               
                  Konzorcij ERIC Euro-Argo pripravi letno poročilo o dejavnostih, v katerem so zajeti zlasti znanstveni, izvajalski in finančni vidiki njegovih dejavnosti. Poročilo potrdi svet, nato ga v šestih mesecih po koncu ustreznega proračunskega leta predloži Evropski komisiji in zadevnim javnim organom. To poročilo je javno dostopno.
               
            
               
                  2.
               
               
                  Konzorcij ERIC Euro-Argo in zadevne države članice Evropsko komisijo obvestijo o vseh okoliščinah, ki bi lahko resno ogrozile izpolnjevanje nalog konzorcija ERIC Euro-Argo ali bi ovirale njegovo zmožnost izpolnjevanja zahtev iz Uredbe.
               
            
               
                  3.
               
               
                  Če konzorcij ERIC Euro-Argo kadar koli v času svojega delovanja ni sposoben plačati svojih dolgov, o tem takoj obvesti Evropsko komisijo.
               
            
         Člen 23
      
      
         Spremembe statuta
      
      
               
                  1.
               
               
                  O vseh predlogih za spremembo statuta odloča svet.
               
            
               
                  2.
               
               
                  V skladu s postopkom iz člena 11 Uredbe svet Evropski komisiji predloži vse predlagane spremembe statuta.
               
            
               
                  3.
               
               
                  Statut je ves čas v skladu z Uredbo in drugimi ustreznimi akti prava Evropske unije.
               
            POGLAVJE 7
      
         POLITIKE
      
      
         Člen 24
      
      
         Pravice intelektualne lastnine
      
      
               
                  1.
               
               
                  Vse pravice intelektualne lastnine, ki jih konzorcij ERIC Euro-Argo ustvari, pridobi ali razvije med svojim delovanjem ali izhajajo iz njegovega delovanja, so v lasti konzorcija ERIC Euro-Argo.
               
            
               
                  2.
               
               
                  Vse pogodbe ali pogodbe s podizvajalci med konzorcijem ERIC Euro-Argo in članicami, opazovalkami ali subjekti, ki zastopajo članice ali opazovalke, morajo vsebovati določbo, da so vse pravice intelektualne lastnine, ki jih ustvari, pridobi ali razvije članica, opazovalka ali subjekt, ki jo zastopa, ali izhajajo iz njihovega delovanja, v lasti te članice, opazovalke ali subjekta, ki jo zastopa.
               
            
               
                  3.
               
               
                  Konzorcij ERIC Euro-Argo odobri članicam stalno, nepreklicno, neizključno, brezplačno in v celoti vplačano svetovno pravico in licenco za uporabo, objavo, razvijanje, kopiranje ali prilagajanje vseh pravic intelektualne lastnine v lasti konzorcija ERIC Euro-Argo za kakršen koli namen za ves čas trajanja takšnih pravic, ter pravico in licenco za vključitev pravice do podlicenciranja ali drugačnega načina prenosa vseh in vseh navedenih pravic na tretjo osebo.
               
            
               
                  4.
               
               
                  Pravice intelektualne lastnine v lasti konzorcija ERIC Euro-Argo določi, zaščiti, upravlja in vzdržuje programski vodja.
               
            
               
                  5.
               
               
                  Pri vprašanju intelektualne lastnine bodo odnose med članicami urejali nacionalna zakonodaja članic in mednarodni sporazumi, katerih pogodbenice so članice.
               
            
         Člen 25
      
      
         Podatkovna politika in politika dostopa za uporabnike
      
      
               
                  1.
               
               
                  V skladu s podatkovno politiko mednarodnega programa Argo je dostop do podatkov konzorcija ERIC Euro-Argo brezplačen in na voljo vsaki osebi ali agenciji.
               
            
               
                  2.
               
               
                  Agencije v državah članicah si razumno prizadevajo, da bi gostile znanstvenike, inženirje in tehnike, da bi omogočili sodelovanje s tistimi, ki so v svojih laboratorijih neposredno vključeni v dejavnosti konzorcija ERIC Euro-Argo.
               
            
         Člen 26
      
      
         Politika znanstvenega ocenjevanja
      
      
               
                  1.
               
               
                  Za znanstveno ocenjevanje letnih dejavnosti je pristojna ZTSS.
               
            
               
                  2.
               
               
                  ZTSS vsakih pet let pregleda dejavnosti in delovanje konzorcija ERIC Euro-Argo, pri čemer ji lahko po potrebi pomagajo drugi neodvisni strokovnjaki, in o tem poroča svetu.
               
            
         Člen 27
      
      
         Politika razširjanja
      
      
               
                  1.
               
               
                  Razširjanje podatkov se izvede bodisi na način „zagotoviti si“, tj. z nalaganjem podatkov s spletišča podatkovnega središča, bodisi na način „potisniti“, pri katerem se bodo navadne datoteke podatkov zagotavljale Svetovni meteorološki organizaciji (SMO), Globalnemu telekomunikacijskemu sistemu (GTS), podatkovnim središčem mednarodnega programa Argo, Evropski mreži za pomorsko opazovanje in podatke (EMODnet), morskim storitvam programa Copernicus in posameznim uporabnikom na njihovo zahtevo.
               
            
               
                  2.
               
               
                  Vse uporabnike se spodbuja, da svoje rezultate objavijo v strokovni ali znanstveni literaturi, za katero recenzije pripravljajo strokovnjaki, sporočila predstavijo na znanstvenih konferencah in v drugih medijih, namenjenih širšemu občinstvu, med drugim, a brez omejitev nanje, splošni javnosti, tiskanim medijem, skupinam državljanom in v izobraževalne namene.
               
            
               
                  3.
               
               
                  Programski vodja konzorcija ERIC Euro-Argo pripravi komunikacijski načrt za ustrezne ciljne javnosti.
               
            
               
                  4.
               
               
                  Uporabo in zbiranje podatkov konzorcija ERIC Euro-Argo urejata pravo Evropske unije in nacionalna zakonodaja o varstvu podatkov.
               
            
         Člen 28
      
      
         Politika zaposlovanja
      
      Politiko zaposlovanja ureja zakonodaja države, v kateri ima konzorcij ERIC Euro-Argo statutarni sedež. Celotno zaposlovanje in najemanje delovne sile morata potekati izključno nediskriminacijsko.
      
         Člen 29
      
      
         Politika javnih naročil
      
      
               
                  1.
               
               
                  Politika javnih naročil konzorcija ERIC Euro-Argo upošteva načela preglednosti, nediskriminacije in konkurence.
               
            
               
                  2.
               
               
                  Podrobno jo določa notranji poslovnik, ki ga sprejme svet.
               
            POGLAVJE 8
      
         TRAJANJE, PRENEHANJE IN SPORI
      
      
         Člen 30
      
      
         Trajanje
      
      Konzorcij ERIC Euro-Argo se ustanovi za začetno obdobje, ki se konča 31. decembra 2020, pri čemer o nadaljnjem delovanju po tem datumu odloča svet.
      
         Člen 31
      
      
         Prenehanje
      
      
               
                  1.
               
               
                  Svet lahko kadar koli odloči, da prekine in ustavi delovanje konzorcija ERIC Euro-Argo ali da njegove dejavnosti prenese na drug pravni subjekt.
               
            
               
                  2.
               
               
                  Takoj ko svet sprejme odločitev o prenehanju delovanja, v vsakem primeru pa v desetih dneh po njenem sprejetju konzorcij ERIC Euro-Argo o tem obvesti Evropsko komisijo. Evropska komisija objavi ustrezno obvestilo v seriji C Uradnega lista Evropske unije.
               
            
               
                  3.
               
               
                  Takoj po končanju postopka ustavitve delovanja, v vsakem primeru pa v desetih dneh po prenehanju delovanja konzorcij ERIC Euro-Argo o tem obvesti Evropsko komisijo. Evropska komisija objavi ustrezno obvestilo v seriji C Uradnega lista Evropske unije.
               
            
               
                  4.
               
               
                  Če konzorcij ERIC Euro-Argo kadar koli ni sposoben plačati svojih dolgov, o tem takoj obvesti Evropsko komisijo. Evropska komisija objavi ustrezno obvestilo v seriji C Uradnega lista Evropske unije.
               
            
               
                  5.
               
               
                  Vsa sredstva in obveznosti, ki ostanejo po plačilu dolgov konzorcija ERIC Euro-Argo, se porazdelijo med članice v sorazmerju z njihovimi glasovalnimi pravicami v času prenehanja delovanja.
               
            
               
                  6.
               
               
                  Članice storijo vse potrebno za prenehanje delovanja konzorcija ERIC Euro-Argo in pokrijejo nastale stroške v sorazmerju s svojimi glasovalnimi pravicami v času prenehanja delovanja brez poseganja v člen 13.
               
            
               
                  7.
               
               
                  Konzorcij ERIC Euro-Argo preneha delovati z dnem, ko Evropska komisija objavi ustrezno obvestilo v Uradnem listu Evropske unije.
               
            
         Člen 32
      
      
         Jezik
      
      
               
                  1.
               
               
                  Delovni jezik konzorcija ERIC Euro-Argo je angleščina.
               
            
               
                  2.
               
               
                  Kadar se bo zahtevalo, se bo v odnosih z organi države gostiteljice uporabljal uradni jezik države gostiteljice konzorcija ERIC Euro-Argo.
               
            
               
                  3.
               
               
                  Ta statut je verodostojen v angleščini, francoščini in vseh drugih uradnih jezikih Evropske unije. Nobena jezikovna različica nima prednosti.
               
            
         Člen 33
      
      
         Pravo, ki se uporablja
      
      Konzorcij ERIC Euro-Argo se upravlja po naslednji prednostni razvrstitvi:
      
                  (a)
               
               
                  pravo Evropske unije, zlasti Uredba (ES) št. 723/2009 o ERIC;
               
            
                  (b)
               
               
                  pravo države gostiteljice v primeru zadev, ki jih pravo Evropske unije ne ureja (ali jih ureja delno);
               
            
                  (c)
               
               
                  ta statut, sprejet v skladu z zgoraj navedenimi pravnimi viri, in
               
            
                  (d)
               
               
                  izvedbena pravila, ki so skladna s statutom.
               
            
         Člen 34
      
      
         Spori
      
      
               
                  1.
               
               
                  Razen če je drugače določeno v katerem koli drugem členu statuta, se v primeru spora ali nesporazuma med članicami, ki izhaja iz statuta ali je z njim povezan, vključno z delovanjem ali izpolnjevanjem obveznosti konzorcija ERIC Euro-Argo ali izpolnjevanjem obveznosti statuta s strani članic, svet sestane takoj, ko je to razumno izvedljivo, in se posvetuje v dobri veri ter poskuša rešiti spor.
               
            
               
                  2.
               
               
                  Za reševanje spora med članicami v zvezi s konzorcijem ERIC Euro-Argo ali med članicami in konzorcijem ERIC Euro-Argo ter za reševanje kakršnega koli spora, v katerem je udeležena Evropska unija, je pristojno Sodišče Evropske unije.
               
            
               
                  3.
               
               
                  V primerih, ki niso zajeti v zakonodaji Evropske unije, zakonodaja države, v kateri ima konzorcij ERIC Euro-Argo statutarni sedež, določi pristojno sodišče za reševanje takšnega spora.
               
            
         Člen 35
      
      
         Prečiščeno besedilo statuta
      
      Statut se posodablja in je javno dostopen na spletišču in na statutarnem sedežu konzorcija ERIC Euro-Argo. Vse spremembe statuta se jasno označijo z opombo, ki podrobneje določa, ali sprememba zadeva bistveni ali nebistveni element statuta v skladu s členom 11 Uredbe (ES) št. 723/2009 in postopkom, upoštevanim ob njenem sprejetju.
      
         Priloga – Seznam članic in opazovalk
      
      Članice in subjekti, ki jih zastopajo, so:
      
                  1.
               
               
                  Zvezno republiko Nemčijo zastopa Zvezna agencija za pomorstvo in hidrografijo (BSH), naslov statutarnega sedeža: Bernhard-Nocht-Strasse 78, 20359 Hamburg, Nemčija;
               
            
                  2.
               
               
                  Helensko republiko zastopa Helenski center za raziskovanje morja, naslov statutarnega sedeža: 46,7 km Athens-Sounio Ave, PO Box 712 Anavyssos, Attica GR-190 13, Grčija;
               
            
                  3.
               
               
                  Francosko republiko zastopa Raziskovalni inštitut za izkoriščanje morja (Ifremer), naslov statutarnega sedeža: 155 rue Jean Jacques Rousseau, 92138 Issy-les-Moulineaux, Francija;
               
            
                  4.
               
               
                  Italijansko republiko zastopa Nacionalni inštitut za oceanografijo in eksperimentalno geofiziko (OGS), naslov statutarnega sedeža: Borgo Grotta Gigante, 42/c 34010 Sgonico (Trst), Italija;
               
            
                  5.
               
               
                  Kraljevino Nizozemsko zastopa Kraljevski nizozemski meteorološki inštitut (KNMI), naslov statutarnega sedeža: Wilhelminalaan 10, NL-3732 GK De Bilt, Nizozemska;
               
            
                  6.
               
               
                  Republiko Finsko zastopa Ministrstvo za promet in zveze, naslov statutarnega sedeža: PO Box 31, FI-00023 Government, Finska.
               
            
                  7.
               
               
                  Združeno kraljestvo Velika Britanija in Severna Irska zastopa Urad za meteorologijo, za državnega sekretarja Ministrstva za gospodarstvo, inovacije in poklicno usposabljanje Združenega kraljestva Velika Britanija in Severna Irska in v njegovem imenu, naslov glavne poslovne enote: Fitzroy Road, Exeter, EX1 3PB.
               
            Opazovalki in subjekta, ki ju zastopata, so:
      
                  1.
               
               
                  Kraljevino Norveško zastopa Inštitut za raziskovanje morja (IMR), naslov statutarnega sedeža: Nordnesgaten 50, 5005 Bergen, Norveška;
               
            
                  2.
               
               
                  Republiko Poljsko zastopa Ministrstvo za znanost in visoko šolstvo (MSHE), naslov: 20 Hoża Street 1/3 Wspólna Street 00-529, Varšava, Poljska.
               
            SLOVARČEK
      
                  
                     Svet
                  
               
               
                  svet sestavljajo članice ali po en (1) uradno imenovan subjekt, ki zastopa članico, ali delegat za vsako članico.
               
            
                  
                     Kvalificirana večina
                  
               
               
                  odločitev se lahko sprejme le, če zanjo glasujeta dve tretjini navzočih in predstavljata dve tretjini glasovalnih pravic.
               
            
                  
                     EEA
                  
               
               
                  Evropska agencija za okolje.
               
            
                  
                     ERIC
                  
               
               
                  Konzorcij evropske raziskovalne infrastrukture, kot je opredeljen v Uredbi.
               
            
                  
                     ERIC Euro-Argo
                  
               
               
                  pravni subjekt, predmet statuta ERIC, ustanovljen za usklajevanje programa Euro-Argo.
               
            
                  
                     Infrastruktura Euro-Argo
                  
               
               
                  evropski objekti in naprave, namenjeni delovanju programa Euro-Argo.
               
            
                  
                     Program Euro-Argo
                  
               
               
                  dejavnosti, ki jih izvajajo članice in opazovalke v skladu s cilji programa Argo, ter odločitve in programi, ki jih ovrednoti upravni odbor in odobri svet konzorcija ERIC Euro-Argo.
               
            
                  
                     GMES/Copernicus
                  
               
               
                  Globalno spremljanje okolja in varnosti, program Evropske unije.
               
            
                  
                     Pravice intelektualne lastnine
                  
               
               
                  vsi patenti, pravice do uporabe izumov, uporabni modeli, avtorska in sorodne pravice, znamke, storitvene znamke, trgovska imena, imena podjetij in domen, pravice do trgovske preobleke ali oprave, pravica do dobrega imena ali tožbe zoper zavajajoče označevanje (passing off), pravica do zaščite pred nelojalno konkurenco, pravica do modelov, pravice v zvezi z računalniškimi programi, pravica izdelovalca podatkovnih zbirk, pravice do varstva topografije, moralne pravice, pravice do zaupnosti podatkov (vključno s strokovnim znanjem in poslovnimi skrivnostmi) in vse druge pravice intelektualne lastnine, ki so registrirane ali neregistrirane in vključujejo vse vloge za takšne pravice ali njihovo podaljšanje ali razširitev, ter vse podobne ali enakovredne pravice ali oblike zaščite kjer koli po svetu.
               
            
                  
                     Notranji poslovnik
                  
               
               
                  dokument, ki ga potrdi svet in določa notranja delovna pravila konzorcija ERIC Euro-Argo.
               
            
                  
                     Upravni odbor
                  
               
               
                  odbor, ki ga imenuje svet in je pristojen za nadzor delovanja konzorcija ERIC Euro-Argo.
               
            
                  
                     Države članice
                  
               
               
                  države članice Evropske unije.
               
            
                  
                     Članice
                  
               
               
                  članice konzorcija ERIC Euro-Argo pod pogoji, določenimi v členu 6.
               
            
                  
                     Opazovalke
                  
               
               
                  opazovalke konzorcija ERIC Euro-Argo pod pogoji, določenimi v členu 7.
               
            
                  
                     Programski vodja
                  
               
               
                  oseba konzorcija ERIC Euro-Argo, ki jo imenuje svet in je odgovorna za pravilno pripravo in izvajanje odločitev ter programov, ki jih ovrednoti upravni odbor in odobri svet, kot je določeno v členu 15.
               
            
                  
                     Programska pisarna
                  
               
               
                  pisarna, vzpostavljena za pomoč programskemu vodji in podporo pri tekočemu upravljanju konzorcija ERIC Euro-Argo.
               
            
                  
                     Uredba
                  
               
               
                  Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).
               
            
                  
                     Navadna večina
                  
               
               
                  večina navzočih z glasovalnimi pravicami ali zastopanih članov z glasovalnimi pravicami.
               
            
                  
                     ZTSS
                  
               
               
                  znanstvena in tehnična svetovalna skupina konzorcija ERIC Euro-Argo. Pripravlja priporočila o znanstvenih in tehničnih vidikih ter usmeritvah konzorcija ERIC Euro-Argo.
               
            
         (1)  UL L 298, 26.10.2012, str. 1.
      
         (2)  UL L 347, 11.12.2006, str. 1.